Kulturen på P1

Forfatter om sexisme - I går kunne vi fortælle, at den danske forlagsbranche opfordrer sine medlemmer til at undersøge sexisme. I dag står forfatteren Dorthe Nors frem i vores program og fortæller både om, hvad hun har hørt, hvad hun har set - og hvad hun selv har oplevet. Og så taler vi med forfatternes organisation om, hvad der kan gøres. Litterær maskine - Forskere på Aarhus Universitet har fået penge til at udvikle en kunstig intelligens, der kan 'læse' alle de manuskripter, vordende forfattere sender ind til forlagene. Og kodet med forskellige parametre kan den så vurdere, hvor stor chance for succes, et manuskript har. Og det er en kendt sag, at forlagene får langt flere manuskripter, end de nærmest kan overkomme at læse igennem....men er det virkelig vejen frem? Forsker og forlagschef taler visioner og farer i dag. Tegner til koranen - Da Kåre Bluitgen for 15 år siden ikke kunne finde en tegner, der ville tegne Muhammed til hans bog, lavede Jyllands-Posten sin Muhammed-tegnings-kampagne. I vores program i går kunne Bluitgen så fortælle, at han har haft tilsvarende svært ved at finde en tegner til sin nyudgivne udgave af koranen. Men han fandt en - Bosch Fawstin - amerikansk tegner, der selv er vokset op i et muslimsk hjem, men som i dag bruger al sin tegnekraft til at tage afstand fra Islam. Værter: Karen Secher og Jesper Dein. (Sendes også 1.03). Vis mere